Kiesers 'steun' Poetin se bewindsplan | Netwerk24
Kiesers 'steun' Poetin se bewindsplan
Russiese kiesers is blykbaar besig om pres. Wladimir Poetin toestemming te gee om aan die bewind te bly nadat sy huidige, en laaste, termyn oor vier jaar verstryk.
Volgens die staatsagentskap wat peilings behartig, VTsIOM, het 76% van dié wat in 'n volkstemming gestem het, buite stemlokale gesê hulle is ten gunste van grondwetlike veranderinge wat Poetin nog twee termyne sal besorg.
Dit kan beteken dat hy Rusland tot 2036 sal regeer.
Kiesers stem sedert Donderdag 'n week lank oor moontlike grondwetlike veranderinge.
Volgens VTsIOM het 23,6% van kiesers gesê hulle is gekant daarteen.
Die peiling is onder meer as 160 000 kiesers by 800 stemstasies in 25 streke gedoen. Die uitslae stem ooreen met peilings wat VTsIOM voor die volkstemming gedoen het.
Kritici van Poetin sê die hele stemming is korrup en hulle vrees dat die uitslag vals sal wees.– Reuters